વિજલપોરમાં કંપાઉન્ડરની નોકરી કરનારા ઉંટવૈદ છેલ્લા 3 વર્ષથી લોકોના આરોગ્ય સાથે ચેડાં કરતો રહ્યો હોવા છતાં જિલ્લા વહીવટીતંત્ર ઉંગતુ રહ્યું હતું. એસઓજીની સતર્કતાને કારણે આખરે વિજલપોરમાંથી બોગસ ઉંટવૈદ (ડોકટર)ને પોલીસે અર્બન હેલ્થ ઓફિસરને સાથે રાખી રેડ કરી ઝડપી લેતા હજારો લોકોને આ ઉંટવૈદના પંજામાંથી છૂટકારો મળ્યો છે. સ્પેશ્યલ ઓપરેશન ગ્રુપ (એસઓજી) નવસારીના પીઆઈ કે.જી. લીંબાચીયા અને તેમની ટીમે વધુ એક વખત વિજલપોરમાંથી બોગસ ઉંટવૈદને ઝડપી પાડ્યો છે. એ અગાઉ પણ એસઓજીની ટીમે આવા બે બોગસ ઉંટવૈદને ઝડપી લઈ તેમની સામે કાર્યવાહી કરી હતી.